- Vi har nedlagt forbud mod brug af en bigballevogn, indtil den kan bruges på en sikkerhedsmæssig fuld forsvarlig måde, siger Helle Stenbro, der er tilsynschef ved Tilsynscenter Nord. To tilsynsførende fra Arbejdstilsynet undersøgte ulykkestedet kort tid efter ulykken. Medhjælperen fjernede en pløk, der trak bigballevognen med 20 bigballer efter traktoren. Da den stod på et skrånende underlag, resulterede det i at bigballevognen begyndte at trille mod traktoren, og landbrugsmedhjælperen blev klemt mellem de to køretøjer. Landmanden skal nu finde en ny og mere sikker måde at håndtere bigballevognen på i fremtiden. - Vi laver selvfølgelig et forbud for at sikre, at sådanne situationer ikke sker igen. Og heller ikke for andre landmænd, siger Helle Stenbro. Landmanden skal selv sørge for at ændre forholdene og efterkomme forbuddet. Efterfølgende kører Tilsynscenter Nord ud og tager et tjek på, at tingene er udbedret.
Arbejdstilsynet har nedlagt forbud mod brug af en bigballevogn, efter en 55-årig mand blev klemt ihjel i en arbejdsulykke tirsdag eftermiddag.